Hobro fik en perfekt hjemmebanedebut i Superligaen med 2-0 over Brøndby. Oprykkerne topper Superligaen med seks point efter tre kampe.

Hobro havde knoklet for at få det hele på plads, og søndag aften var oprykkerne klar til første hjemmekamp nogensinde i Superligaen. Modstanderen var Brøndby.

Hobro rykkede rundt på et pladser. Rasmus Lynge Christensen og Mathias Bersang tog plads på bænken. Quincy Antipas spillede offensiv midt med Mads Hvilsom og Martin Mikkelsen på kanterne.

Hos Brøndby startede Patrick Da Silva i stedet for Riza Durmisi. Elba Rashani og Christian Nørgaard startede på kanterne, mens Lebogang Phiri var i maskinrummet. Martin Ørnskov startede ude.

Hobro startede som lyn og torden og pressede Brøndby i bund. Der var chancer til blandt andre Mads Hvilsom. Efter 13 minutter kom Frederik Holst for skade at spænde ben for Jacob Tjørnelund i feltet, og så var der straffespark.

Det tog Martin Thomsen sig af. Han sparkede helt op ad den venstre stolpe, Lukas Hradecky kunne ikke nå sparket, og så førte Hobro sensationelt 1-0.

Efter den hidsige Hobro-start kom Brøndby langsomt bedre med. Efter en halv times tid kom vestegnsklubben til deres første chance. Bolden havnede lidt tilfældigt hos Simon Makienok, der trykkede af, men forsøget gik en meter forbi.

Ellers skete der ikke stort mere i en regnfuld første halvleg, end at Christan Nørgaard udgik, sandsynligvis med et brækket kraveben. 1-0 til Hobro ved pausen.

Tre minutter inde i anden halvleg skulle Hobro have udbygget føringen. Antipas løb fra sin oppasser ude i siden og serverede bolden for Hvilsom, men han sparkede et flot hul i den nordjyske luft.

Hobro overlod efter pausen en del af initiativet til Brøndby, der dog ikke skabte det store. Men små 20 minutter før tid var gæsterne alligevel farlige. Hobro kunne ikke få kuglen væk, og Brøndby vandt alle andenboldene. Pludselig var Makienok fri på kanten af feltet. Han trykkede af, men stolpen var i vejen.

Og så gik det stærkt den anden vej. Indskiftede Mads Jessen sendte Antipas afsted. Han forsøgte sig med en krydsning mellem en afslutning og et indlæg, inde foran kom Hvilsom stormende og satte indersiden på. 2-0 til Hobro.

Brøndby spillede frem og tilbage foran Hobros felt, men det blev aldrig til noget. Hobro vandt 2-0 og topper sensationelt Superligaen med seks point efter tre kampe. Brøndby har efter aftenens blodfattige indsats tre point.